b"\n_START_ARTICLE_\nF\xc3\xa0brica de Can Marf\xc3\xa0\n_START_SECTION_\nDescripci\xc3\xb3\n_START_PARAGRAPH_\nConjunt industrial format per dues naus de planta baixa i dos pisos cada una, connectades entre si per uns ponts coberts i un tercer edifici tamb\xc3\xa9 de planta baixa i dos pisos amb fa\xc3\xa7ana al carrer Jordi Joan. Una xemeneia exempta completa el conjunt. Els edificis presenten una estructura de pilars de fosa, sostres de voltes de ma\xc3\xb3 de pla atirantades i j\xc3\xa0sseres met\xc3\xa0l\xc2\xb7liques. En els dos edificis principals, la caixa d'escala est\xc3\xa0 ubicada en un volum annexa situat al tester. La coberta, a dues aig\xc3\xbces amb el carener paral\xc2\xb7lel a la fa\xc3\xa7ana longitudinal, descansa sobre encavallades de fusta. La fa\xc3\xa7ana, arrebossada, est\xc3\xa0 ornamentada amb cornises d'obra vista situades a nivell de cada pis i entre finestres. Una \xc3\xbaltima cornisa, m\xc3\xa9s treballada, remata l'edifici.\n_START_SECTION_\nHist\xc3\xb2ria\n_START_PARAGRAPH_\nL'any 1851 Gaiet\xc3\xa0 Marf\xc3\xa0 s'establia com a fabricant de g\xc3\xa8nere de punt al cam\xc3\xad Ral. L'empresa an\xc3\xa0 creixent i entre 1881 i 1892 pass\xc3\xa0 a mans de Vidua i Fills de Gaiet\xc3\xa0 Marf\xc3\xa0. De 1892 a 1904 s'anomena Fills de Gaiet\xc3\xa0 Marf\xc3\xa0 i cia. De 1904 a 1931 l'empresa rep el nom de Fills de Marf\xc3\xa0 s en c. De 1931 a 1975 s'anomena Industrial Matar\xc3\xb3-Girona SA. L'any 1984 la f\xc3\xa0brica passa a mans dels treballadors en forma de Societat An\xc3\xb2nima Laboral.._NEWLINE_El juny de 1996 es firma un conveni entre l'Ajuntament de Matar\xc3\xb3, el Patronat municipal de Cultura i l'Associaci\xc3\xb3 Promotors de la fundaci\xc3\xb3 Jaume Vilaseca per fer de can Marf\xc3\xa0 el museu del g\xc3\xa8nere de punt. Les obres de rehabilitaci\xc3\xb3 de la nau curta de Can Marf\xc3\xa0, lloc on s'ubicar\xc3\xa0 el museu, van comen\xc3\xa7ar l'any 2010, tot i que l'any anterior ja es van fer obres de consolidaci\xc3\xb3 estructural de tot el conjunt. Tamb\xc3\xa9 al 2010 es va portar a terme una actuaci\xc3\xb3 arqueol\xc3\xb2gica en el sector sud, trobant-se estructures corresponents a diversos espais subterranis constru\xc3\xafts per a maquin\xc3\xa0ria i altres elements."